Spaahoolitsuste väljatöötamisel otsisime vanu Muhu taimetraditsioone ja pidasime nõu kohalike taimetarkadega. Kasutasime kohapealset toormaterjali alates õuntest ja heinast ning lõpetades põisadru ja koduõllega. Nii et iga minu spaateenindaja tööpäev sisaldas lisaks klientide teenindamisele ka erinevate ravimtaimede korjamist ja kuivatamist, merest adru või metsast metsmaasikate toomist ning kreemide ja maskisegude valmistamist. See oli väga põnev ja uusi teadmisi täis. Nautisin igat oma tööpäeva sellest kaheksast aastast. Olin üdini armunud spaa- ja wellnessmaailma, kuid mulle tundus üha enam, et tavapärase haridusega massöörid ja kosmeetikud ei suuda uuenenud kliendituru nõudmisi täita. Inimesed olid hakanud spaadest üha rohkem ja rohkem otsima meelelisi elamusi, mitte ainult lõõgastust ja basseinivõimalust.
#000011
Ma näen, et eestlastena oleme me kahjuks sageli sabassörkijad, meil on nii palju võimalusi, nii palju vanaemade traditsioone, mida me väärikalt ei kasuta. Vaadates muu maailma poole, siis on üllatav teada, et on inimesi, kes pole kuulnudki oma elus päris linnulaulu! Kui palju on meil tegelikult suurlinnades üleskasvanuile pakkuda!
#000023
Mäletan oma praktikast klienti, kes palus luba sauna taga hunnikus seisvad puud ära lõhkuda. Ja klienti, kellega koos sai metsa seenele mindud ja ta oli nii üliväga üllatunud, et need seened on võimalik ka pärast toiduvalmistamisel ära kasutada. Ja Hollandi tütarlapsi, kellega koos korjasin metsmaasikaid ja kes ei julgenud neid süüa. Sest ma ei suutnud neile ära seletada, kuidas ma tean, et need on söödavad marjad. No ma ju lihtsalt tean seda sünnist saadik! Meie põlvkond ongi ju pooleldi metsikuna kasvanud, keegi ei kartnud, et me puu otsast alla kukume või et metsas ära eksime.
#000026
Mul ei ole oma kindlat keerukat ja salajast lemmikretsepti. Aga minu külmkapis on alati jääkuubikutena külmutatud purustatud toores kartul (silmade turse ja paistetuse vastu) ja igal aastal keedan ka pisikese portsu salvi kuusevaigust, varemerohujuurest ja soopihlast. Seda kasutab kogu pere nii kätel, kandadel, kassikriimustustel, tätoveeringutel, igasugustel haavadel ja kärnadel mis aias sekeldades paratamatult tulevad.
#000038